CELEX: 52015DP0086
Language: et
Date: 2015-03-25 00:00:00
Title: Euroopa Parlamendi 25. märtsi 2015. aasta otsus Viktor Uspaskichi puutumatuse äravõtmise taotluse kohta (2014/2095(IMM))

2.9.2016   
            
            
               ET
            
            
               Euroopa Liidu Teataja
            
            
               C 324/18
            
         P8_TA(2015)0086
   Viktor Uspaskichi puutumatuse äravõtmise taotlus
   Euroopa Parlamendi 25. märtsi 2015. aasta otsus Viktor Uspaskichi puutumatuse äravõtmise taotluse kohta (2014/2095(IMM))
   (2016/C 324/04)
   
      Euroopa Parlament,
   
               —
            
            
               võttes arvesse Viktor Uspaskichi puutumatuse äravõtmise taotlust, mille esitasid 21. juulil 2014. aastal Leedu õigusasutused seoses Leedu Vabariigi apellatsioonikohtus poolelioleva kriminaalmenetlusega ja mis tehti teatavaks Euroopa Parlamendi täiskogu istungil 15. septembril 2014. aastal,
            
         
               —
            
            
               olles vastavalt kodukorra artikli 9 lõikele 5 Viktor Uspaskichi 24. märtsil 2015. aastal ära kuulanud,
            
         
               —
            
            
               võttes arvesse Euroopa Liidu privileegide ja immuniteetide protokolli („protokoll”) nr 7 artiklit 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
            
         
               —
            
            
               võttes arvesse Euroopa Liidu Kohtu 12. mai 1964. aasta, 10. juuli 1986. aasta, 15. ja 21. oktoobri 2008. aasta, 19. märtsi 2010. aasta, 6. septembri 2011. aasta ja 17. jaanuari 2013. aasta otsuseid (1),
            
         
               —
            
            
               võttes arvesse Leedu Vabariigi põhiseaduse artiklit 62,
            
         
               —
            
            
               võttes arvesse Euroopa Parlamendi 7. septembri 2010. aasta otsust (2),
            
         
               —
            
            
               võttes arvesse kodukorra artikli 5 lõiget 2, artikli 6 lõiget 1 ja artiklit 9,
            
         
               —
            
            
               võttes arvesse õiguskomisjoni raportit (A8-0061/2015),
            
         
               A.
            
            
               arvestades, et Euroopa Parlamendi liikme Viktor Uspaskichi suhtes langetas Vilniuse ringkonnakohus mitte jõustunud süüdimõistva otsuse;
            
         
               B.
            
            
               arvestades, et sama menetlus on nüüd pooleli Leedu Vabariigi apellatsioonikohtus;
            
         
               C.
            
            
               arvestades, et Viktor Uspaskichi vastu esitatud süüdistused ei ole seotud Euroopa Parlamendi liikme kohustuste täitmisel avaldatud arvamuste või antud häältega ja seega ei kohaldu protokolli artikkel 8;
            
         
               D.
            
            
               arvestades, et vastavalt protokolli artiklile 9 on Euroopa Parlamendi liikmetel Euroopa Parlamendi istungjärkude ajal oma riigi territooriumil samasugune immuniteet nagu selle riigi parlamendi liikmetel, kuid immuniteedile ei saa tugineda, kui parlamendiliige tabatakse õiguserikkumiselt, ning see ei takista Euroopa Parlamendil kasutamast õigust oma liikme immuniteet ära võtta;
            
         
               E.
            
            
               arvestades, et Leedu Vabariigi põhiseaduse artikli 62 kohaselt ei tohi riigi parlamendi (Seimi) liiget võtta kriminaalvastutusele, vahistada ega tema vabadust muul viisil piirata ilma Seimi nõusolekuta;
            
         
               F.
            
            
               arvestades, et Euroopa Parlamendi liikme Viktor Uspaskichi vastu algatati kriminaalmenetlus ja Vilniuse ringkonnakohtu menetluses süüdistati teda kuritegudes Leedu Vabariigi karistusseadustiku järgmiste sätete alusel: artikli 24 lõige 4 koostoimes artikli 222 lõikega 1, artikli 220 lõige 1, artikli 24 lõige 4 koostoimes artikli 220 lõikega 1, artikli 205 lõige 1 ja artikli 24 lõige 4 koostoimes artikli 205 lõikega 1;
            
         
               G.
            
            
               arvestades, et 14. juulil 2009. aastal esitas Leedu Vabariigi peaprokurör taotluse Viktor Uspaskichi puutumatuse äravõtmiseks seoses eelnimetatud kriminaalmenetlusega;
            
         
               H.
            
            
               arvestades, et vastavalt kodukorra artiklile 9 kuulati Viktor Uspaskich esimest korda õiguskomisjonis ära 27. jaanuaril 2010. aastal ning pärast seda, kui Leedu ametiasutused olid kahele õiguslikule küsimusele vastanud, toimus 2. septembril 2010. aastal õiguskomisjonis veel üks kuulamine, nii et talle tagati igal tasandil võimalus anda selgitusi;
            
         
               I.
            
            
               arvestades, et Euroopa Parlament otsustas 7. septembril 2010. aastal (3) Viktor Uspaskichilt puutumatuse ära võtta;
            
         
               J.
            
            
               arvestades, et Viktor Uspaskich esitas 5. aprillil 2011. aastal taotluse oma puutumatuse kaitseks, kusjuures ta väitis muu hulgas, et ei saanud õiguskomisjonis piisavalt selgitusi anda, ning avaldas arvamust, et tema vastu esitatud süüdistused on poliitiliselt motiveeritud ja tal takistatakse oma parlamentaarseid kohustusi täita;
            
         
               K.
            
            
               arvestades, et Viktor Uspaskich taotles oma 11. aprilli 2011. aasta kirjas parlamendi 7. septembri 2010. aasta otsuse läbivaatamist, kuna väidetavalt näitavad uued, WikiLeaksi kaudu ilmnenud faktid, et ta on fumus persecutionis'e ohver;
            
         
               L.
            
            
               arvestades, et see taotlus lükati tagasi, sest tuvastada ei suudetud piisavat seost väidetavate uute faktide ja valede raamatupidamisandmete esitamise pärast Viktor Uspaskichi vastu algatatud menetluse vahel;
            
         
               M.
            
            
               arvestades, et Euroopa Parlament otsustas Viktor Uspaskichi puutumatust ja privileege mitte kaitsta (4);
            
         
               N.
            
            
               arvestades, et Viktor Uspaskich mõisteti 12. juulil 2013. aastal Vilniuse ringkonnakohtus süüdi vastavalt Leedu Vabariigi karistusseadustiku artikli 24 lõikele 4 koostoimes artikli 182 lõikega 2 ja artikli 222 lõikega 1, ning arvestades, et Viktor Uspaskichile mõisteti neli aastat vanglakaristust;
            
         
               O.
            
            
               arvestades, et nii Viktor Uspaskich kui ka prokuratuur esitasid seejärel apellatsiooni, mistõttu sama kohtuasi, mille alusel Viktor Uspaskichilt puutumatus juba ära võeti, on nüüd jõudnud teise astmesse;
            
         
               P.
            
            
               arvestades, et apellatsioonikohtus on vaja Euroopa Parlamendi uut otsust, sest vastavalt Leedu Vabariigi põhiseaduse artiklile 62 ei tohi riigi parlamendi (Seimi) liiget võtta kriminaalvastutusele ilma Seimi nõusolekuta;
            
         
               Q.
            
            
               arvestades, et privileegide ja immuniteetide protokolli artikli 9 punktist a tuleneb, et selle immuniteedi ulatus ja mõju, mis on parlamendiliikmetel oma riigi territooriumil, määratakse kindlaks vastavate riiklike sätetega;
            
         
               R.
            
            
               arvestades, et Viktor Uspaskichi väitel on süüdistuse õiguslik alus muutunud ning et õiguskaitseasutused ja kohtuorganid saavad sedalaadi ümberkvalifitseerimisi teha, kui vaidlustatav tegu samaks jääb;
            
         
               S.
            
            
               arvestades, et dokumentidest siiski ilmneb, et süüdistuse teo koosseis on kogu aeg olnud üks ja sama;
            
         
               T.
            
            
               arvestades, et Viktor Uspaskichi sõnul on temaga seoses kaks menetlust pooleli Euroopa Inimõiguste Kohtus, kuid pärast kontrollimist on selgunud, et kummalgi menetlusel ei ole seost käesoleva juhtumiga;
            
         
               U.
            
            
               arvestades, et Euroopa Inimõiguste Kohtusse saab pöörduda alles pärast kõigi siseriiklike õiguskaitsevahendite ammendamist ning seepärast on võimatu, et Leedu Vabariigi apellatsioonikohtus pooleliolev menetlus on samaaegselt Euroopa Inimõiguste Kohtus käimasoleva kohtumenetluse ese;
            
         
               V.
            
            
               arvestades, et oma 24. oktoobri 2014. aasta kirjas esitas Viktor Uspaskich täiendavaid uusi fakte, mis peaksid näitama, et ta on fumus persecutionis'e ohver;
            
         
               W.
            
            
               arvestades, et Viktor Uspaskich osutab ka WikiLeaksi dokumentidele kui uutele tõenditele, kuid neid dokumente arutati juba 5. aprillil 2011. aastal alanud puutumatuse kaitsmise menetluse raames ning need dokumendid ei ole tõendusliku väärtusega ega asjakohased;
            
         
               X.
            
            
               arvestades, et taas kord ei tuvastatud piisavat seost väidetavate uute faktide ja valede raamatupidamisandmete esitamise pärast Viktor Uspaskichi vastu algatatud menetluse vahel;
            
         
               Y.
            
            
               arvestades, et ei ole esitatud veenvaid tõendeid fumus persecutionis'e kohta ning õiguserikkumistel, milles Viktor Uspaskichit süüdistatakse, ei ole mingit seost tema tegevusega Euroopa Parlamendi liikmena;
            
         
               Z.
            
            
               arvestades, et otsus puutumatuse äravõtmise kohta ei kujuta endast kodukorra artikli 9 lõike 7 kohaselt mingil juhul seisukohavõttu küsimuses, kas parlamendiliige on süüdi või mitte, sest selle selgitab välja riiklik menetlus;
            
         
               AA.
            
            
               arvestades, et puutumatusega seotud menetluse raames ei ole õiguskomisjoni ülesandeks kontrollida vastavate liikmesriikide kohtusüsteeme;
            
         
            
               1.
            
            
               otsustab Viktor Uspaskichi puutumatuse ära võtta;
            
         
            
               2.
            
            
               teeb presidendile ülesandeks edastada käesolev otsus ja vastutava parlamendikomisjoni raport viivitamatult Leedu Vabariigi pädevale ametiasutusele.
            
         
      (1)  Kohtuotsus, Euroopa Kohus, 12. mai 1964, Wagner vs. Fohrmann ja Krier, 101/63, ECLI:EU:C:1964:28; kohtuotsus, Euroopa Kohus, 10. juuli 1986, Wybot vs. Faure jt, 149/85, ECLI:EU:C:1986:310; kohtuotsus, Üldkohus, 15. oktoober 2008, Mote vs. parlament, T-345/05, ECLI:EU:T:2008:440; kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23.
   
      (2)  ELT C 308 E, 20.10.2011, lk 90.
   
      (3)  ELT C 308 E, 20.10.2011, lk 90.
   
      (4)  ELT C 165 E, 11.6.2013, lk 80.